Håvard Rem

**Håvard Rem** (født 1959) er en norsk lyriker og gjendikter, forfatter og journalist. Han er far til blant annet musikeren Simen Rem og forfatteren Oliver Lovrenski.

## Bakgrunn
Rem bodde sine første to år på Notodden hvor faren var forstander i den lokale pinsemenigheten. Familien flyttet så til Flekkefjord og Larvik, før Rem som tiåring i 1969 kom med familien til Eydehavn utenfor Arendal, hvor faren Tore Helge Rem var pastor i tre år før han døde. Moren Åse Løyning Rem tok seg av sine fem barn, og bodde på Eydehavn til hun døde i 2011. Rem begynte på Arendal Gymnas i 1975.

Han sluttet på gymnaset på 18-årsdagen i 1977, og ble hjemme på Eydehavn for å ferdigstille et diktmanus som senere ble hans litterære debut. Han bosatte seg deretter i Frankrike. Han meldte seg ut av Pinsemenigheten som 19-åring, og vendte etterhvert tilbake til Sørlandet i 1988 etter blant annet å ha bodd i Frankrike og Italia. Han giftet seg og fikk to barn. Rem holdt en konsert i pinsemenigheten på Eydehavn i 2011 sammen med sin eldste sønn Simen. Sammen utga de som duoen Rem & Rem albumet Hustavler (Grappa) i mai 2015 og albumet Almanakk (Grappa) i 2021.

## Forfatterskap
### Lyrikk
Som lyriker har Rem utgitt tretten diktsamlinger (per 2025), fra debutsamlingen *Kall på heltene* (1977) til *Kirkehistoriske ballader 1500–2000* (2025). Hans utvalgte dikt er publisert i bokform på norsk (1996), arabisk (2000), russisk (2002), italiensk (2011) og japansk (2018).

### Gjendiktninger
Rem har gjendiktet tekster av Bob Dylan, Walt Whitman, Derek Walcott, Khalil Gibran og Leonard Cohen. Hans gjendiktninger av sangtekster av blant andre Leonard Cohen, Bob Dylan og Hank Williams har vært tolket av norske artister og utgitt på flere album. 

Han har også gjendiktet *Romeo og Julie* og *Hamlet* av William Shakespeare; Shakespeare-gjendiktningene har blitt oppført av flere norske institusjonsteatre, blant andre Nationaltheatret, Rogaland Teater, Den Nationale Scene og Riksteatret. 

### Tonesatte tekster
Rems dikt, sangtekster og gjendiktninger er tonesatt og tatt i bruk av artister og band som Gulli Briem (Mezzoforte), Gisle Kverndokk, a-ha, Morten Harket, Kaizers Orchestra, Vamp, Jørn Hoel, Silje Nergaard, Morten Abel, Ørkenkjøtt, Åge Aleksandersen, Kari Bremnes, Sidsel Endresen og Kirsten Bråten Berg.

Sammen med Morten Harket skrev Rem sangen «A Kind of Christmas Card» som mottok Spellemannprisen 1995 i kategorien «Årets låt».

I 2016 mottok Rem Tekstforfatterfondets ærespris for sitt virke som forfatter og gjendiktninger av sangtekster. Juryen skrev blant annet:«Tekstforfatterfondets Ærespris 2016 går til en forfatter og poet som gjennom en årrekke har bidratt med sangtekster på høyt nivå til profilerte norske artister og band. Han har skrevet for a-ha, Morten Harket, Sivert Høyem, Kaizers Orchestra, Jan-Ove Ottesen, Vamp, Jørn Hoel, Silje Nergaard og mange flere.» Som utøver har Rem turnert hele landet med fremføring av poesi og musikk, etter hvert også sammen med sønnen Simen Rem, som er musiker.

### Biografier og annen sakprosa
Rem har skrevet biografiske bøker om blant andre Bob Dylan, Erik Mykland, Aril Edvardsen, Tor Erling Staff og Bjarte Baasland. I 2015 ga han ut en biografi om Leonard Cohen.

Han har utgitt en rekke reiseskildringer fra Europa, Afrika, Asia og Midtøsten. I 2017 og 2018 mottok han Statens toårige arbeidsstipend for sakprosaforfattere.

I arbeidet med oversettelsesprosjektet ''Bibel 2011'' deltok han sammen med flere andre forfattere som stilist og språklig konsulent. Arbeidet tok ti år. Den nye utgaven ble utgitt i 2011. 

## Journalistikk og litteraturkritikk
Rem har arbeidet som litteraturkritiker i Aftenposten  og i *Dagbladet* og som skribent i *Dag og Tid* fra 2015.

Som journalist har Rem hatt større reisereportasjer i *Aftenposten*, *A-magasinet*, *VG* og *Dagbladet*. Han er fast ansatt som reisejournalist i ukeavisen *Dag og Tid*. 

## Bokutgivelser (utvalg)

* 1977: *Kall på heltene* (diktsamling)
* 1996: *Utvalgte dikt* (diktsamling) – oversatt til arabisk (2000), russisk (2002), italiensk (2011) og japansk (2018)
* 2012: *30-40-50* (diktbok) 
* 2020: *Almanakk* (diktsamling)
* 2025: *Kirkehistoriske ballader 1500–2000* (diktbok)

## Diskografi
### Album
* 2015: *Hustavler* – med Simen Rem

### Singler/EP-er
* 2014: *Juleblues* – med Simen Rem
* 2015: *Ny nåde* – med Simen Rem

## Priser
* Cappelenprisen (1987) for *Karl Johans åpenbaring*  
* Aust-Agder fylkes kulturpris (1991)
* Kultur- og kirkedepartementets pris for barne- og ungdomslitteratur Billedbokprisen (1995) for *Tvillingbrødrene* (s. m. Harald Nordberg)
* Årets låt under Spellemannprisen 1995 «A Kind of Christmas Card» (sammen med Morten Harket)
* Årets tekst, NOPAs tekstpris 2012 for «I noen rom»
* Tekstforfatterfondets ærespris 2016

## Referanser


## Eksterne lenker
* Presentasjon av Håvard Rem i Forfatterkatalogen på Forfattersentrums nettsider
* Om norsk krigslyrikk. Klassekampen, 18. september 2003
* ''«Religiøse skadefølger» *Aftenposten*, 1. februar 2009
* «Det er lov å hate» *Aftenposten*, 8. mai 2011]
* «Noen hater urett» *Aftenposten*, 13. mai 2011